Die lede — Kaleidoskoop
Jouba is op oujaarsaand gebore en het die eerste twaalf jaar van sy lewe in die klein dorpie Kremetart, reg langs die Kruger wildtuin se grens, gewoon. Met invloede uit die sestiger-jare het hy ‘n liefde vir musiek van o.a. die Beatles, CCR en Paul Simon gekweek – min wetend hoe dit eendag sy toekoms sou beïnvloed. Op dertien jarige ouderdom verhuis sy gesin na die pragtige plattelandse dorpie, Swellendam, waar Jouba gematrikuleer het. Na skool studeer en verwerf hy ‘n BSc Wingerd en Wynkunde graad aan die Universiteit van Stellenbosch. Dis ook hier waar hy, as eerstejaar student in die koshuis, vriende ontmoet wat kitaar speel en self ook daarin begin belangstel. Aan die einde van sy eerste jaar het Jouba op ‘n ski-oord in Oregon, VSA gaan werk en ‘n kitaar met sy spaargeld gekoop – dieselfde een waarmee hy steeds speel en optree. Jouba en drie van sy musikale vriende in die koshuis het saam begin sing onder meisies-koshuise se vensters en later, soos hulle gewildheid verwerf het, ook by ander geleenthede. Hy en een van die vriende, Gerhard Liebenberg, besluit daarná om Kaleidoskoop te begin en stel in 2007 hul eerste album Bladwisselend vry. Terselfde tyd ontmoet hy vir Anique (wat toe nog studeer het) en het hy haar en haar sêr-groep genooi om ‘n vertoning van Kaleidoskoop te kom kyk – waar sy toe ‘n CD koop. Met dié dat Gerhard een aand nie beskikbaar was vir ‘n vertoning nie, het hy Anique gevra om in te staan en vandaar die begin van Kaleidoskoop soos ons hom vandag ken. Intussen maak hy wyn vir die Universiteits-kelder, gaan pars hy in Nieu Seeland en maak hy wyn vir ‘n jaar in Australië asook by Rustenberg wynkelder net buite Stellenbosch. Einde 2009 maak hy die moeilike en groot besluit om eers die wynmakery op sy te skuif om voltyds aan Kaleidoskoop se eerste album aandag te gee.